Þegar maður er búinn að lakka , já eða líma hausinn á flugunni , þá verða stundum þessar leiðinda leyfar af lími eða lakki eftir í auga flugunnar . Ef maður hefur ekki rænu á að fjarlægja þetta strax , þá er næstum öruggt að þegar til flugunnar á að taka , þá er maður í tímaþröng og má eiginlega ekkert vera að því að stinga storknað límið eða lakkið úr auganu . Margir hnýtarar hafa tiltæka fjöður á hnýtingarborðinu til að renna í gegnum augað um leið og búið er að ganga frá hausnum . Eins góð og fjöðrin er nú , þá á hún það til að klístrast saman og gera lítið gagn eftir það . Þá getur komið sér vel að vera með nokkra svona tannhirðubursta við höndina , helst í nokkrum sverleikum til að hreinsa úr auga flugunnar . Það er alls ekki þörf að kaupa nýja bursta , notaðir burstar gera alveg sama gagn .